**Țesătura iernii**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fulguirea rară țese

Țesătură străvezie

Cu mișcări neînțelese

Într-un tact de simetrie.

Ceru-ntreg tăcut coboară

Vremea dalbă orișiunde,

Cad cu fulgii pe afară

Zbuciumatele secunde.

Și e rece, și-i înaltă

Bolta-n stele ce se pierde

De îmi pare-o lume altă

A căzut pe pinul verde.

Prospețimea răsuflarea

Taie brusc cu frigu-n lamă

Și-undeva-i pierdută zarea

Singurică de avalmă.

Prind un zbor pe o mănușă

Să-i văd liniile drepte

Și îmi gem ca în cătușă

Cugete neînțelepte.

Parcă-s prins și eu în mână

Fulg uitat și singuratic

Când pornirea se amână

Spre apusul în jăratic.

De-mi rămâne să prind zboruri

Țesătoare de voaluri

Și ascult cum pleacă doruri

Amărâte valuri, valuri...

Victor Bragagiu